Belaja (Kubanė)
Belaja (rus. Белая, ady. Шъхьагуащэ) – upė Rusijoje, Šiaurės Kaukaze; Kubanės kairysis intakas. Prasideda Didžiojo Kaukazo kalnuose, ties Fišto ir Ošteno viršukalnėmis. Teka į šiaurę per Adygėjos Respubliką siauru, giliu, vietomis kanjono tipo slėniu. Vėliau pasuka į šiaurės vakarus teka lyguma per Krasnodaro kraštą. Įteka į Krasnodaro tvenkinį, įrengtą Kubanės upės slėnyje. Didžiausi intakai: Pšecha, Kurdžipsas, Rufabgo (kairieji), Kiša (dešinysis). Upės vagoje įrengtos Belorečinsko ir Maikopo hidroelektrinės. Svarbesnės gyvenvietės prie Belajos: Kamenomostskis, Abadzechskaja, Tulskis, Maikopas, Chanskaja, Belorečinskas.